laion/Wikipedia-Exotic huggingface dataset:
נינסטינטס

נינסטינטס (באנגלית: Ninstints) היה כפר ששימש אינדיאנים משבט היידה. הכפר הוא חלק מהאתר שמורת הפארק הלאומית גוואי האנאס ואתר המורשת היידה, השוכן בחוף הצפוני של פרובינציית קולומביה הבריטית בקנדה. הכפר הוא אתר מורשת עולמית מטעם אונסק"ו, ואתר היסטורי לאומי מטעם ממשלת קנדה. הכפר קרוי גם נאן סדינס (Nan Sdins), סקונגוואי (Skungwai) וסגאנג גוואי. השם האחרון הוא השם שנתנו בני היידה לאי אנתוני בקולומביה הבריטית, בו שוכן הכפר, ומשמעותו היא אי השיבוט האדום. בשלהי המאה ה-18 ותחילת המאה ה-19 נקרא הכפר על שם קויאה, שכיהן כצ'יף באותה תקופה. השם נינסטינטס הוא שיבוש שמו של הצ'יף החזק ביותר מבין הצ'יפים של הכפר באמצע המאה ה-19 - נונגסטינס, והוא החל לשמש כשם הכפר לאור המנהג של רבי חובלים להתייחס לכפרים בשם של מי שעומד בראשם. שמו הנוכחי הוא הגרסה האנגלית של השם האינדיאני סגאנג גוואי לאנאגאי (SGang Gwaay Llanagaay, תרגום: הכפר באי השיבוט האדום). הכפר היה הדרומי ביותר מבין כפרי ההיידה, ושכן מערבית לאי קונגהיט שהוא האי הדרומי ביותר בארכיפלג היידה גוואי. במאה ה-18 אירעו בכפר מספר מפגשים בין האדם הלבן לבין האינדיאנים המקומיים. בתקופת סחר הפרוות הימי זכה הכפר לביקורים של ג'ורג' דיקסון (1787), צ'ארלס דאנקן (1788), ופעמיים ב-1789 על ידי רוברט גריי ושותפו ג'ון קנדריק. קיימת טענה שלפיה קנדריק השפיל את הצ'יף המקומי קויאה ב-1789, ועל רקע זה עלתה לשלטון שושלתו של הצ'יף נינסטינטס. קויאה ככל הנראה נהרג ב-1795 במהלך מתקפה על החד-תרנית יוניון בפיקודו של ג'ון בויט. כ-90% מ-300 תושבי הכפר מתו במגפת האבעבועות השחורות שפקדה את המקום ב-1862, והמשיכה לקטון גם לאחר מכן בשל מחלות נוספות. בערך ב-1885 נטשו את הכפר אחרוני התושבים, ועברו לסקידגייט על פי הזמנת הצ'יף המקומי, וזאת אף שהייתה קיימת יריבות ארוכת שנים בין השבטים. ההערכה היא כי כיום קיימים רק 12 צאצאים שנולדו לתושבי הכפר המקוריים. בני ההיידה התקיימו בעיקר מציד ומדיג בארכיפלג, והשרידים הקדומים ביותר בכפר הם בני אלפיים שנים. באתר שבו שכן הכפר קיימת קבוצת בתי מגורים ארוכים עשויים מעץ ארז, אך הוא ידוע יותר בזכות אוסף עמודי הטוטם שנמצאים בקצה אזור המגורים. העמודים מעוטרים בתחריטים ובתגליפים שמתארים דמויות של אדם ובעלי חיים. ב-1957 נלקחו מהכפר 11 מעמודי הטוטם שהשתמרו בצורה הטובה ביותר, ונשלחו למספר מוזיאונים בקנדה. ב-1995 הוצבו מחדש חלק מעמודי הטוטם, אך כעבור שנים אחדות נפלו בחזרה לארץ. כיום נמצא בנינסטינטס האוסף הגדול ביותר של טוטמים שנוצרו על ידי ההיידה ועדיין נמצאים במיקום המקורי. האי עצמו נמצא בסמוך לאוקיינוס השקט, והוא מוגן על ידי מפרץ ואיון סלעי. הכפר מרוחק מאוד ממקומות יישוב, והגישה אליו היא דרך הים או דרך טיסות היוצאות מיישובים בצפון הארכיפלג. מדיה וקבצים בנושא נינסטינטס בוויקישיתוף סגאנג גוואי לאנאגאי באתר Parks Canada מקור שמו של הכפר באתר הרשמי של קולומביה הבריטית
מועמד צפוי

במערכת הפוליטית בארצות הברית המונח מועמד צפוי או מועמד משוער (באנגלית: Presumptive nominee‏ או Apparent nominee‏ או Presumed nominee‏) מתייחס למועמד המוביל במפלגתו במהלך הבחירות לנשיאות ארצות הברית אשר עדיין לא נבחר והוכרז בתור המועמד הרשמי של מפלגתו בוועידת המפלגה הדמוקרטית או בוועידת המפלגה הרפובליקנית, אך צבר מספיק קולות בקרב צירי המפלגה באופן שמבטיחים לו למעשה, כי אם לא יתרחשו אירועים בלתי צפויים ולא סבירים שיובילו לפרישתו מהמירוץ, בשלב הנוכחי של המירוץ הוא נחשב למועמד ללא עוררין אשר צפוי במידת סבירות כמעט וודאית להיות המועמד שירוץ לתפקיד הנשיא מטעם מפלגתו. בארצות הברית, במקרים בהם הנשיא המכהן נחשב ל"מועמד המשוער" מטעם מפלגתו, המונח "מועמד משוער" עשוי לרוב להתייחס גם לאדם המכהן בתפקיד סגן הנשיא הנוכחי אשר צפוי בעקבות כך להיות זה שימשיך לקדנציה שנייה אם הנשיא המכהן יבחר בשנית. לאורך השנים, הוקדמו במידה ניכרת המועדים של הוועידות הרפובליקניות והדמוקרטיות שבהן צירי המפלגות בוחרים את המועמדים הרשמיים של מפלגותיהם על מנת שיסתמן מוקדם יחסית מי הם המועמדים המשוערים בכל מפלגה. החל ממערכת הבחירות של 1984 מתקיים בארצות הברית בכל שנת בחירות (בדרך כלל בחודש מרץ) ה"סופר טיוזדיי" (בתרגום לעברית: "יום שלישי הגדול"), הנחשב ליום הקרב העיקרי של הבחירות המקדימות לנשיאות ארצות הברית אשר במהלכו נערכים במקביל פריימריז במספר הרב ביותר של מדינות מכל רחבי ארצות הברית אשר בעקבותיו לרוב, שני המועמדים המובילים של שתי המפלגות הגדולות זוכים בסטטוס המועמד המשוער של המפלגה, שמוביל לרוב לכך שיריביהם של המועמדים המשוערים פורשים מהמירוץ לנשיאות ולכך שהם יהפכו בהמשך למועמדים הרשמיים של מפלגותיהם בוועידות של המפלגות. בבחירות לנשיאות בארצות הברית, כאשר הנשיא המכהן מבקש להיבחר מחדש, באופן מסורתי הוא נחשב למועמד המשוער מטעם המפלגה שלו. דוגמאות בולטות מהעשורים האחרונים כוללות את הנשיא המכהן רונלד רייגן במערכת הבחירות של 1984, את הנשיא המכהן ביל קלינטון במערכת הבחירות של 1996, ואת הנשיא המכהן ג'ורג' ווקר בוש במערכת הבחירות של 2004. עם זאת, אם פוליטיקאי אחר מאותה המפלגה, אשר פופולרי במיוחד, מחליט להתמודד מול הנשיא המכהן לתפקיד הנשיא בפריימריז של אותה המפלגה או אם הנשיא המכהן נמצא בשפל בסקרים, ייתכן מצב שבו הנשיא המכהן לא ייחשב על פי רוב ל"מועמד המשוער". דוגמאות בולטות למצב זה בעשורים האחרונים כוללות את מערכת הבחירות של 1976 אשר במהלכה הנשיא הרפובליקני המכהן ג'רלד פורד התמודד בפריימריז של המפלגה הרפובליקנית מול רונלד רייגן, ואת מערכת הבחירות של 1980 אשר במהלכה הנשיא הדמוקרטי ג'ימי קרטר התמודד בפריימריז של המפלגה הדמוקרטית מול טד קנדי. Romney launches his campaign as presumptive nominee | Reuters Zimmer, Ben (June 10, 2008) "The Presumptive Nominee, I Presume?", Thinkmap Visual Thesaurus. Retrieved December 1, 2009. Sabato, Larry; Ernst, Howard R. Encyclopedia of American political parties and elections. Infobase Publishing. 2006. p. 216. ISBN 081605875X, 9780816058754. Wiessler, David (March 4, 2008) "FACTBOX: Presidential political terms", Reuters.com. Retrieved December 1, 2009.
Day-O (The Banana Boat Song)

Day-O (The Banana Boat Song) הוא שיר עם מסורתי ג'מייקני מסוגת הקליפסו שיוצריו המקוריים אינם ידועים. את הגרסה הנודעת ביותר של השיר ביצע הזמר הארי בלפונטה. השיר בגרסתו של בלפונטה יצא לראשונה כסינגל במהלך 1956. זה אחד משירי הקליפסו הפופולרי ביותר והשיר המזוהה ביותר עם בלפונטה. השיר, שנודע גם כשיר עבודה, עוסק בפועלי הנמל בג'מייקה שעובדים במהלך כל הלילה בהעמסת משלוחי בננות על ספינות, ואשר מצפים לבואו של האחראי על ספירת המלאי (המכונה "Tallyman") על מנת שיוכלו לחזור לביתם. השיר בוצע לראשונה בטלוויזיה על ידי בלפונטה במהלך שנות ה-70 כאשר הוא היה כוכב אורח בעונה השלישית של סדרת הטלוויזיה "החבובות". הזמר ג'ייסון דירולו השתמש בדגימות מהשיר בשירו משנת 2011 "Don't Wanna Go Home". הראפר האמריקאי ליל ויין השתמש בדגימות מהשיר בשירו משנת 2010 "6 Foot 7 Foot". נעשה שימוש בשיר, בביצועו של הארי בלפונטה, במהלך סצנה בסרט "ביטלג'וס" משנת 1988 בו רוחות הרפאים גורמות לקבוצת אנשים בארוחת ערב לרקוד לצלילי השיר. בישראל ביצע אותו הזמר טוני ריי, זמר רגאיי ג'מייקני-ישראלי, בסרט "אלכס חולה אהבה" (1986). השיר גם תורגם לעברית תחת השם "תן עוד בננה". את העיבוד לעברית כתבה מיכל חזון וטוני ריי שר אותו בקלטת הילדים "עולם קטן", תחת עיבודה של נורית הירש (1994). בעת הקלטת השיר "We Are the World" בשנת 1985, כל הנוכחים שרו את השיר, כמחווה להארי בלפונטה שהשתתף גם הוא בהקלטה. עמוד השיר באתר songfacts.com (באנגלית) מידע על היצירה "Day-O (The Banana Boat Song)" באתר מיוזיק בריינז מידע על הקומפוזיציה "Day-O (The Banana Boat Song)" באתר AllMusic גרסאות נוספות ל"Day-O (The Banana Boat Song)" באתר SecondHandSongs
צ'רקסקי מנקיז

מועדון הכדורסל צ'רקסקי מנקיז (באוקראינית: Баскетбол Клуб Черкаські Мавпи) היא קבוצת כדורסל אוקראינית מהעיר צ'רקאסי, המשחקת בליגת העל האוקראינית בכדורסל. באמתחתה אליפות אחת, בה זכתה בעונת 2017/2018. הקבוצה הוקמה בשנת 2003. בסיום עונת 2004/05 העפילה לראשונה לסופרליגה. בעונת הבכורה הגיעה הקבוצה למקום החמישי בעונה הסדירה, ולחצי גמר הפלייאוף, בו הפסידה לאזובמאש מאריופול. ובעונה שלאחר מכן, שוב חצי גמר ושוב הפסידה לאזובמאש. בעונת 2008/09, הקבוצה הייתה בין עשר הקבוצות שהקימו ליגה בכירה נפרדת בשם הליגה האוקראינית, שהתאחדה לאחר עונה בודדת עם הסופרליגה. בסיום עונת 2010/11 העפילה הקבוצה בחזרה לסופרליגה (לאחר עונה אחת בליגה השנייה), וזכתה בגביע הליגה השניה. בעונת 2017/2018 זכתה באליפות ליגת העל האוקראינית בכדורסל, לראשונה בתולדותיה. הקבוצה השתתפה ביורוקאפ צ'לנג' בעונת 2006/07. והגיעה עד לשלב רבע הגמר, בו הפסידה לקבוצה אוקראינית אחרת, בי.סי. דניפרו. ובעונת 2007/08 השתתפה ביורוצ'לנג', ולא עברה את שלב הבתים. בעבר שיחקו בקבוצה הישראלים עמית תמיר ואילן קדוש. המועדון מפעיל מחלקת נוער גדולה של כל קבוצות הגילאים. הסופרליגה האוקראינית: אליפות: 2018 יורוקאפ צ'לנג': רבע גמר: 2007 אוקראינה קירילו פסנקו אוקראינה ולדימיר גורטובוי אוקראינה ארטם בוטסקי ארצות הברית ארתור ג'ונסון מונטנגרו בלסה רדונוביץ' ישראל עמית תמיר ישראל אילן קדוש לבנון פאדי חטיב מדיה וקבצים בנושא צ'רקסקי מנקיז בוויקישיתוף אתר האינטרנט הרשמי של צ'רקסקי מנקיז ערך זה הוא קצרמר בנושא כדורסל. אתם מוזמנים לתרום לוויקיפדיה ולהרחיב אותו.
לינקולן

מקורו של השם הנפוץ בימינו "לינקולן" הוא בעיר העתיקה "לינקולן" ("Lincoln") שבאנגליה. מקור שם זה הוא בהלחם השם הלטיני לינדום קולוניה (Lindum Colonia), מחנה של חיילים רומיים משוחררים מן המאה הראשונה. על שם המחוז "לינקולנשייר" שהעיר לינקולן הייתה בירתו נקראו ערים נוספות ברחבי חבר העמים הבריטי. השם גם הפך לשם משפחה. הידוע יותר מבין הנקראים בשם זה היה אברהם לינקולן מנשיאי ארצות הברית החשובים ביותר. על שמו מספר מקומות, מוסדות ואתרים נוספים, בעיקר בתחומי ארצות הברית. האם התכוונתם ל... אישים: אברהם לינקולן – מבין החשובים ביותר בנשיאי ארצות הברית מרי טוד לינקולן – הגברת הראשונה של ארצות הברית ואשתו של אברהם לינקולן עימותי לינקולן-דאגלס – סדרת עימותים בין אברהם לינקולן לסטיבן דאגלס בשאלת העבדות רצח לינקולן אנדרו לינקולן – שחקן בריטי רוברט טוד לינקולן – שר המלחמה של ארצות הברית טרביטש לינקולן – הרפתקן בינלאומי ומרגל ממוצא יהודי אבי לינקולן – זמרת ג'אז אתרים: לינקולן (אנגליה) – עיר עתיקה באנגליה קתדרלת לינקולן – הקתדרלה בעיר לינקולן לינקולן סיטי – קבוצת הכדורגל של העיר לינקולן לינקולן (נברסקה) – עיר הבירה של מדינת נברסקה לינקולן סנטר – מרכז לינקולן לאמנויות הבימה בניו יורק אנדרטת לינקולן – אנדרטה לאומית בוושינגטון הבירה מנהרת לינקולן – מנהרה העוברת מתחת נהר הדסון המצפה האסטרונומי על שם לינקולן – מצפה כוכבים כלי רכב: לינקולן (רכב) – חטיבה בפורד המייצרת מכוניות יוקרה לינקולן סדרה L – היא מכוניות סלון מתוצרת חטיבת היוקרה "לינקולן" ("Lincoln Motor Company" (אנ')) מבית יצרנית הרכב האמריקאית פורד אשר יוצרו בין השנים 1920–1930 לינקולן סדרה H – מכונית סלון מתוצרת חטיבת היוקרה "לינקולן" מבית יצרנית הרכב האמריקאית פורד אשר יוצרה בין השנים 1946–1948 לינקולן סדרה EL – היא מכונית סלון מתוצרת חטיבת היוקרה "לינקולן" מבית יצרנית הרכב האמריקאית פורד אשר יוצרה בין השנים 1949–1951 לינקולן קוסמופוליטן – הייתה מכונית סלון מפוארת, שנבנתה גם בתצורת לימוזינה, אשר יוצרה על ידי חטיבת "לינקולן", של יצרנית הרכב האמריקאית פורד, בין השנים 1948–1954 לינקולן SS–100–X – הייתה המכונית הנשיאותית ששירתה את נשיא ארצות הברית, ג'ון פיצג'רלד קנדי מ-15 ביוני 1961 לינקולן C – היא מכונית קונספט, בתצורה של רכב משפחתי קומפקטי, 5 דלתות, (הצ'בק) אשר הוצגה על ידי חטיבת "לינקולן" בחברת פורד בשנת 2009 לינקולן זפיר – היא מכונית סלון מתוצרת חטיבת "לינקולן" ("Lincoln Motor Company" השייכת ליצרנית הרכב האמריקאית פורד אשר יוצרה בין השנים 1936–1948 שונות: ים לינקולן – ים המהווה חלק מהאוקיינוס הארקטי, בין כף קולומביה במערב לכף מוריס ג'ספ שבמזרח ונקרא על שם רוברט טוד לינקולן לינקולן (סרט) – סרט דרמה בבימויו של סטיבן ספילברג משנת 2012 לינקולן רד אימפס – קבוצת כדורגל מגיברלטר אברהם לינקולן (CVN-72) – נושאת מטוסים אמריקאית אישים ששמם הפרטי הוא לינקולן
דפרון

דַפרוֹן הייתה החברה הראשונה והגדולה בישראל לייצור מחברות ומעטפות. החברה נוסדה בשנת 1939 על ידי משפחת דוברובסקי. תחילה החל רפאל דוברובסקי בבית מלאכה בשכונת מונטיפיורי בתל אביב, שם יצר מחברות ופנקסים. לאחר מכן בנה מפעל ברמת גן, שבו השתמש החל ב-1961 בציוד אוטומטי לייצור מחברות, שהגדיל את תפוקת המפעל פי ארבעה. ב-1955 נקרא המפעל "דפ-רון" ובהמשך "דפרון". בשנת 1973 עבר למפעל בפתח תקווה. בשיאה, בשנות ה-70 וה-80, גלגלה החברה עסקים בעשרות מיליוני שקלים, והחלה בייצוא לאירופה, לאפריקה ומאוחר יותר לארצות הברית. היא העסיקה כ-70 עובדים במפעל המחברות, ובסה"כ קרוב ל-200 עובדים בשלל מחלקות החברה. בניהם של רפאל ואהובה דוברובסקי הצטרפו אף הם לעבודה במפעל, וכך גם בעלה של הבת. המחברות שייצר המפעל הפכו תקן דה פקטו בישראל, והיא הפכה לחברה ציבורית שמניותיה נסחרות בבורסת תל אביב. מאז חלה ירידה במכירות עקב כניסת יצרנים זולים מסין ומהרשות הפלסטינית ועקב המעבר מכתיבה במחברות לכתיבה במחשב. בשנת 1993 רכשה את חברת "אופק" המייצרת טפסים מתוחכמים, שיקים ונייר רציף. בתחילת 2007 רכשו רון ויסברג וקבוצת משקיעים ממשפחת דוברובסקי 90% מהשלד הבורסאי של החברה. פעילות החברה המשיכה להיות בידי משפחת דוברובסקי. באפריל 2012 מכרה החברה את קו ייצור המעטפות, המהווה 80% מפעילותה, למשקיע פרטי עבור כ-10 מיליון ש"ח. חברת דפרון בהווה ממשיכה את פעילותה במתכונת קטנה יותר על ידי שני בניו של רפאל, יוסי ושלמה דוברובסקי, וכן בנישה הנקראת "דפרון שיווק", המתמחה בהפקות דפוס מיוחדות בתחום הקד"מ והשיווק הדיגיטלי, בניהולם של ניר דוברובסקי, נכדו של רפאל, יזם בתחום האינטרנט ובעליה של חברת Ideal-Logic ורן שרייבר. אתר החברה הערוץ של דפרון, באתר YouTube דפרון מציגה: "מחברות נבונות" לחזרה קלה לבית הספר!, באתר "כאן נעים", 9 באוגוסט 2004 שוקי שדה, "אחרי הילדים המפעל היה הדבר הכי חשוב לי בעולם", באתר TheMarker‏, 4 במאי 2012 עופר אדרת, יצרן המחברות של הדור שקדם לאינטרנט, באתר הארץ, 22 בינואר 2015 אתר דפרון שיווק מרדכי אלקן, מפעל לייצור מחברות ונייר לתצרוכת בארץ הופעל בפ"ת, מעריב, 15 באוגוסט 1973. אבי שאולי, רון ויסברג רוכש את דפרון ב-19 מיליון שקל, באתר ynet, 1 בינואר 2007 טל ליטמן, דפרון מוכרת פעילות בשל קשיים כלכליים, באתר כלכליסט, 30 באפריל 2012
הפארק הפרובינציאלי הר אסיניבוין

הפארק הפרובינציאלי הר אסיניבוין (באנגלית: Mount Assiniboine Provincial Park) הוא פארק לאומי בפרובינציה הקנדית קולומביה הבריטית סמוך לגבולה עם פרובינציית אלברטה. הפארק ממוקם סביב הר אסיניבוין - הר דמוי-פירמידה השוכן על קו פרשת המים של אמריקה, אחד מקצות בסיס הפירמידה הוא הצומת שבו נפגשים הפארק הלאומי באנף בגבול המזרחי של הפארק והפארק הלאומי קוטניי בגבול המערבי. הגבול המערבי של הפארק שוכן מעל הנחלים דיר ואקסטנשן שמוצאים בקוטניי, וזורמים אל נהר מיצ'ל. גובהו של ההר 3,168 מטרים והוא מתנשא לגובה של 1,525 מטרים מעל אגם מגוג. ב-1885 העניק ג'ורג' מ. דאוסון להר את שמו. דאוסון ראה את ההר מהר קופר (הנחושת) בפארק הלאומי באנף, ותוך כדי הבחין בקבוצת עננים מסביב לפסגה. צורת העננים הזכירה לו את העשן שבקע מאוהלי הטיפי של אינדיאנים משבט אסיניבוין. הראשונים לטפס על ההר היו ג'יימס אאוטראם, כריסטיאן בוהרן וכריסטיאן האסלר, שעשו זאת ב-1901. הפארק הפרובינציאלי הוקם ב-1922, לאחר שקולומביה הבריטית הכריזה על שטח בגודל 5,120 הקטאר כאזור מוגן בעקבות מסע שכנועים של המועדון האלפיני הקנדי. ב-1925 היה לורנס גראסי לראשון שמטפס על ההר לבדו. ב-1984 הוכרז הפארק על ידי אונסק"ו כאתר מורשת עולמית ביחד עם פארקים נוספים ותחת השם הקיבוצי "הפארקים בהרי הרוקי הקנדיים". החלקים הנמוכים של ההר הם בית גידול עבור יערות אשוחית, בהם גדלות קבוצות קטנות של אשוח אלפיני ואורן מפותל. האזורים הבלתי מיוערים בגבהים אלה הם בית גידול עבור צמחים ממשפחת האברשיים, יערתיים וכדומה. החל מגובה של 2,100 מטרים ועד גובה של 2,400 מטרים גדלים זה לצד זה אשוח אלפיני, אשוחית אנגלמן ולגש אלפיני. לאורך הנחלים של ההר ובאזורים הבוציים ניתן למצוא צמחייה אופיינית כגון מרבדי ערבות נמוכות. המדרונות הסלעיים של ההר מכוסים בצמחים כגון Sedum (משפחת הטבוריתיים), ערבה ארקטית, ומינים אחדים של בקעצור. הערבות האלפיניות הן בית גידול עבור מאות מינים של פרחי בר שפורחים בקיץ במגוון רב של צבעים. בפארק נצפו 93 מינים של עופות, ובהם מינים אחדים של עורביים ופרושיים. הפארק הוא גם בית גידול עבור בעלי חיים נוספים כגון אייל פרדי שחור-זנב, אייל קורא, אייל קנדי, דוב שחור, דוב גריזלי, כבש גדול-קרניים ועז הרים. לעיתים נדירות ניתן לצפות גם בגירית, גרגרן, דלק, זאב מצוי וזאב ערבות. אין כבישים המובילים אל הפארק, והדרכים היחידות להגיע אליו הן בטיסת מסוק או דרך שביל טיולים באורך 27 קילומטרים. אתר האינטרנט הרשמי של הפארק הפרובינציאלי הר אסיניבוין (באנגלית קנדית) מפת הפארק
מייקל מאדן

מייקל אלן מאדן (באנגלית: Michael Allen Madden; נולד ב-13 במאי 1979) הוא מוזיקאי אמריקאי, הידוע בתור בסיסט להקת הפופ רוק האמריקאית, מארון 5. מייקל אלן מאדן נולד באוסטין, טקסס, ארצות הברית. כשהיה בחטיבת הביניים החל לנגן בגיטרה בס. מייקל החל לנגן כשהיה בחטיבת הביניים ביחד עם חבריו ג'סי קרמייקל, ואדם לוין. בשנת 1994 צירפה החבורה את ראין דאסיק, שניגן על תופים והפכה ללהקה, "Kara's Flowers". חברי הלהקה נהגו להתאמן במחסן בביתו של קרמייקל וב-1997, הלהקה הוציאה את אלבומה הראשון, "The Fourth World". האלבום לא הצליח, וחברי הלהקה החליטו שדרכיהם ייפרדו. לאחר פירוק הלהקה, מאדן הלך ללמוד באוניברסיטת קליפורניה בלוס אנג'לס, לאחר שסיים את לימודיו, התחבר מחדש עם חבריו אדם, ג'סי וראין. בשנת 1999 הצטרף הגיטריסט ג'יימס ולנטיין אל החבורה, והם החליטו על שם חדש ללהקה, "מארון 5". בשנת 2002 ב-25 ביוני יצא אלבום הבכורה של מארון 5, "Songs About Jane". חמשת הסינגלים שהוצאו לאור ממנו במשך כשלוש שנים זכו להצלחה ברחבי העולם, והלהקה זכתה להכרה. בשנת 2005, מארון 5 קיבלו את פרס גראמי כ"תגלית השנה". בשנת 2003 ב-22 בינואר, הם הקליטו מיני אלבום עם שירים אקוסטיים שנקרא על שם הזמן בו הוקלט, "1.22.03.Acoustic". בשנת 2005 ב-13 במאי בזמן הופעה חיה בסנטה ברברה, קליפורניה הם הכניסו את השירים ל-DVD שנקרא "Live – Friday the 13th". לאחר 5 שנים הם הוציאו את אלבום האולפן השני שלהם, "It Won't Be Soon Before Long" ב-16 במאי. ב-25 במרץ 2008 הם הוציאו אלבום הופעה חיה שני שנקרא "Live from SoHo". ב-8 ביולי 2008, הם הוציאו אלבום הופעה חיה שלישי במספר שנקרא, "Live from Le Cabaret". ב-21 בספטמבר 2010 הם הוציאו את אלבום האולפן השלישי שלהם, "Hands All Over". מדיה וקבצים בנושא מייקל מאדן בוויקישיתוף אתר האינטרנט הרשמי של מייקל מאדן (באנגלית) מייקל מאדן, במסד הנתונים הקולנועיים IMDb (באנגלית) מייקל מאדן, באתר MusicBrainz (באנגלית) מייקל מאדן, באתר Discogs (באנגלית)
נבחרת מונטסראט בכדורגל

נבחרת מונטסראט בכדורגל היא נבחרת הכדורגל הלאומית של הקולוניה הבריטית בים הקריבי, מונטסראט. הנבחרת הוקמה ב-1991. נבחרת מונטסראט היא אחת הנבחרות החלשות בעולם. בעקבות פעילויות וולקניות רבות במונטסראט, ממעיטה הנבחרת מלשחק, ורוב משחקיה הם מחוץ לאי. הדירוג הנוכחי של נבחרת מונטסראט ברשימת הדירוג של פיפ"א, הוא המקום ה-179 בעולם, נכון ל-19 בספטמבר 2024; הניקוד הוא 924.14 – ירידה של 3 נקודות לעומת ניקוד קודם. דירוג השיא 165 נמדד לראשונה באוגוסט 2014, והדירוג הנמוך ביותר 206 נמדד לראשונה בדצמבר 2011. ב-30 ביוני 2002 ביום של גמר מונדיאל 2002, שיחקה מונטסראט נגד נבחרת בהוטן במשחק ידידות בין שתי המדורגות האחרונות בדרוג פיפ"א. בהוטן ניצחה 0-4 ומונטסראט הפכה אז להיות הנבחרת החלשה בעולם. 1930 עד 1998 - לא נרשמה 2002 עד 2022 - לא העפילה 1991 - לא העפילה 1993 - לא נרשמה 1996 - לא העפילה 1998 - לא נרשמה 2000 - לא העפילה 2002 - לא העפילה 2003 - פרשה 2005 - לא העפילה 2007 עד 2009 - לא נרשמה 2011 עד 2015 - לא העפילה 2017 עד 2023 - לא העפילה משחקי תיקו כוללים גם משחקים שהוכרעו בבעיטות הכרעה רואל פוקס ערן לוי, משחק הגמר האלטרנטיבי, באתר דהבאזר, 4 במאי 2017 דירוג לנבחרות לאומיות לגברים באתר פיפ"א החל ממרץ 1999 – אז החל דירוג פיפ"א לנבחרת זו
איסאק דונייבסקי

איסאק אוֹּסיפּוֹביץ' דוּנָיֶיבסקי (ברוסית: Исаак Осипович Дунаевский;‏ 30 בינואר 1900 – 25 ביולי 1955) היה מלחין סובייטי נודע ממוצא יהודי. כתב מספר רב של שירים ומוזיקה לסרטים. בעל תואר אמן העם של רוסיה הסובייטית (1950), חתן פרס סטלין (1941 ו-1951) ובעל עיטור הכוכב האדום, עיטור פועלי הדגל האדום ועיטור אות הכבוד. איסאק (יצחק) דונייבסקי נולד בעיירה לוחביצה בקרבת פולטבה, אז בתחומי האימפריה הרוסית (כיום באוקראינה). המשפחה התאפיינה בכישרון מוזיקלי, גם חמשת אחיו עשו קריירה בתחום המוזיקה. בגיל 8 הוא התחיל ללמוד נגינה בכינור. בשנת 1910 עברה המשפחה לחארקוב. בשנת 1918 סיים את הלימודים בבית הספר, ובשנת 1919 סיים את הלימודים בקונסרבטוריון העירוני. בשנים 1920–1924 עבד בתיאטרון המקומי כמלחין ומנצח. בשנים 1924–1927 התגורר בבירה מוסקבה. בתקופה זו היה מנהל מוזיקלי של אחד התיאטראות בעיר והחל לכתוב את האופרטות הראשונות שלו. בשנת 1929 עבר ללנינגרד, החל לעבוד ביחד עם לאוניד אוטיוסוב והיה למנהל הלהקה המקומית. הוא היה בין המלחינים הראשונים בברית המועצות שהחלו לכתוב מוזיקה ג'אז. בשנות ה-30 התחיל לעבוד ביחד עם הבמאי הסובייטי גריגורי אלכסנדרוב וכתב מוזיקה לסרטיו המוצלחים "החברה העליזים" (Весёлые ребята;‏ 1934), "הקרקס" (Цирк;‏ 1936) ו-"וולגה-וולגה" (Волга-Волга;‏ 1938). עד לשנת 1940 חיבר דונייבסקי מוזיקה ל-21 סרטים. עבור זאת זכה פעמיים בפרס סטלין (בשנים 1941 ו-1951). בתקופת מלחמת העולם השנייה היה המנהל המוזיקלי של להקה שנתנה הופעות רבות. החל משנת 1945 התגורר במוסקבה. בתקופה זו הוא המשיך לכתוב מוזיקה לסרטים והלחין מספר אופרטות. בנוסף למוזיקה לסרטים ואופרטות כתב דונייבסקי מוזיקה לשירים רבים, שזכו לפופולריות רבה ובחלקם מבוצעים עד היום. בשנת 1932 נישא, והיה אב לבן. בשנת 1945 נולד לו בן נוסף מחוץ לנישואים: מקסים דונייבסקי, גם הוא מלחין נודע. דונייבסקי נפטר בשנת 1955 מהתקף לב, בן 55 במותו. נטמן בבית העלמין נובודוויצ'יה. מדיה וקבצים בנושא איסאק דונייבסקי בוויקישיתוף איסאק דונייבסקי, במסד הנתונים הקולנועיים IMDb (באנגלית) איסאק דונייבסקי, באתר MusicBrainz (באנגלית) איסאק דונייבסקי, באתר Discogs (באנגלית) איסאק דונייבסקי, דף שער בספרייה הלאומית אתר לזכרו (ברוסית) מ. סמך, דונאיבסקי (הקומפוזיטור הסובייטי), משמר, 10 באוגוסט 1945, המשך משה גורלי, רשימות מוסיקליות: הקומפוזיטור א. דונאייבסקי, דבר, 5 בינואר 1951 איסאק דונייבסקי, באתר "Find a Grave" (באנגלית) ערך זה הוא קצרמר בנושא אישים. אתם מוזמנים לתרום לוויקיפדיה ולהרחיב אותו.
קובי דג'אני

קובי דג'אני (נולד ב-5 בנובמבר 1984) הוא כדורגלן עבר ישראלי ששיחק בעמדת הקשר האחורי. דג'אני התחיל את הקריירה שלו בנוער של גדנ"ע יהודה מתל אביב. מאחר שלא הייתה אז קבוצת בוגרים למועדון, קיבל דג'אני את כרטיס השחקן שלו ועבר לבני יהודה תל אביב. ב-19 באוקטובר 2002 דג'אני ערך את הופעת הבכורה שלו בבני יהודה כמחליף במשחק ליגת העל מול הפועל תל אביב. אחרי חמש שנים בבני יהודה עבר דג'אני למ.ס. אשדוד. לאחר שנתיים באשדוד עבר דג'אני להפועל פתח תקווה. לאחר ששוחרר מהפועל פתח תקווה בינואר 2010, עבר דג'אני להפועל אשקלון מהליגה הלאומית, איתה עלה לליגת העל לראשונה מזה 12 שנים, בפעם השנייה בתולדות המועדון. ביוני 2010 חתם דג'אני במכבי נתניה לעונה אחת. בעונת הבכורה שלו הצטיין במדי הקבוצה, והגיע עמה לחצי גמר גביע המדינה, ולפלייאוף העליון בליגה. ביוני 2011 חתם על חוזה חדש לארבע שנים בנתניה ושכר של 120,000 דולר לעונה. בעונת 2012/2013 ירד עם הקבוצה לליגה הלאומית, ועזב את הקבוצה. ביוני 2013 חתם דג'אני על חוזה לשנתיים בקבוצת הפועל באר שבע, עמה היה שותף לעונה מוצלחת בה סיימה הקבוצה במקום השני בליגה, אך לא הצליח לתפוס מקום קבוע בהרכב. בספטמבר 2014 הצטרף להפועל חיפה. ביוני 2015 חזר לקדנציה שנייה במ.ס. אשדוד כשזו ירדה לליגה הלאומית. בתום העונה הצטרף דג'אני להפועל מרמורק. בצעירותו דג'אני שיחק בנבחרות הצעירות, רשם 8 הופעות במדי נבחרת הנוער, והיה שותף להעפלת הנבחרת הצעירה לטורניר הגמר של אליפות אירופה עד גיל 21 ב-2007, אך לא נכלל בסגל הסופי לקראת האליפות. בסך הכל רשם 15 הופעות במדי הנבחרת הצעירה. ב-17 בנובמבר 2010 ערך את הופעת הבכורה שלו בנבחרת ישראל, במשחק ידידות מול נבחרת איסלנד באצטדיון בלומפילד. נכון ל־1 ביוני 2015 קובי דג'אני, באתר ההתאחדות לכדורגל בישראל קובי דג'אני, באתר Transfermarkt קובי דג'אני, באתר National Football Teams קובי דג'אני, באתר FootballDatabase.eu
פרוש עב-מקור צמחוני

פָּרוּש עב-מקור צמחוני (שם מדעי:Platyspiza crassirostris) הוא מין של ציפור בקבוצת פרושי דרווין. מין זה הוא המין היחיד של הסוג Platyspiza. ציפור זו היא אנדמית לאיי גלאפגוס. בית גידולו הטבעי של הפרוש עב-המקור הצמחוני הוא יערות-הררים יבשים בעלי אקלים טרופי וסובטרופי. מדיה וקבצים בנושא פרוש עב-מקור צמחוני בוויקישיתוף פרוש עב-מקור צמחוני, באתר ITIS (באנגלית) פרוש עב-מקור צמחוני, באתר NCBI (באנגלית) פרוש עב-מקור צמחוני, באתר Animal Diversity Web (באנגלית) פרוש עב-מקור צמחוני, בבסיס הנתונים ARKive (באנגלית) פרוש עב-מקור צמחוני, באתר האנציקלופדיה של החיים (באנגלית) פרוש עב-מקור צמחוני, באתר GBIF (באנגלית) פרוש עב-מקור צמחוני באתר הרשימה האדומה של IUCN
חטט עצים גדול

חטט עצים גדול (שם מדעי: Camarhynchus psittacula) הוא מין של ציפור מקבוצת פרושי דרווין. מין זה אנדמי לאיי גלאפגוס. בית גידולה הטבעי של הציפור הוא יערות-הררים לחים בעלי אקלים טרופי וסובטרופי, וכן יערות יבשים בעלי אקלים דומה. מדיה וקבצים בנושא חטט עצים גדול בוויקישיתוף חטט עצים גדול, באתר ITIS (באנגלית) חטט עצים גדול, באתר NCBI (באנגלית) חטט עצים גדול, באתר Animal Diversity Web (באנגלית) חטט עצים גדול, בבסיס הנתונים ARKive (באנגלית) חטט עצים גדול, באתר האנציקלופדיה של החיים (באנגלית) חטט עצים גדול, באתר GBIF (באנגלית)
חטט עצים קטן

חטט עצים קטן (שם מדעי: Camarhynchus parvulus) הוא מין של ציפור מקבוצת פרושי דרווין. הציפור היא אנדמית לאיי גלאפגוס. בית גידולו הטבעי של חטט העצים הקטן הוא יערות טרופיים וסובטרופיים, וכן אזורי בָּתָה. מדיה וקבצים בנושא חטט עצים קטן בוויקישיתוף חטט עצים קטן, באתר ITIS (באנגלית) חטט עצים קטן, באתר NCBI (באנגלית) חטט עצים קטן, באתר Animal Diversity Web (באנגלית) חטט עצים קטן, בבסיס הנתונים ARKive (באנגלית) חטט עצים קטן, באתר האנציקלופדיה של החיים (באנגלית) חטט עצים קטן, באתר GBIF (באנגלית) ערך זה הוא קצרמר בנושא עופות. אתם מוזמנים לתרום לוויקיפדיה ולהרחיב אותו.